정조 12년
戊申十月二十九日辰時上御誠正閣大臣備局堂上引見入侍時領議政金致仁左議政李性源右議政蔡濟恭行左參贊韓光會行司直金鍾秀戶曹判書徐有隣右參贊鄭好仁延豊君李𡊠禮曹判書李在簡兵曹判書李文源行副司直李柱國知敦寧尹蓍東行副司直金尙集漢城判尹徐有防兼都承旨沈豐之刑曹判書李秉模行副司直沈頤之徐有大江華留守尹承烈行副司直金持默行副護軍趙心泰校理沈興永左承旨李亨元假注書李貞運事變假注書申星模記事官李相璜金祖淳以次進伏訖致仁等曰數日寒事夬叶冬令此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰朴尙春疏中所陳北路弊瘼八條皆有意見昨旣召見條問其對頗詳悉次對之特命進定蓋爲是耳卿等逐條稟處可也致仁曰取見疏本則其條有八而其一北民全尙儉嗇衣蘆啖草古多有之而利竇漸開奢麗成習衣廣袖長不復執耒甕釀盤膳專事糜穀近於奢汰者一切痛禁使之歸本事也北關之俗最稱質儉衣或服皮食則咬菜有日用飮食之美風而利竇一開侈靡成習以服田爲拙謀以糜穀爲義氣北來之言果如疏論目下救荒之道日後裕食之要無出於丕變此俗然此非可以朝令而夕除者必也使大小民庶咸知奢之爲可恥儉之爲可貴彼之有切害此之有百利然後始可如水漸漬不令自行以此意嚴飭道臣御史凡於分賑或慰諭之時悉心曉譬俾各激感期有棄末歸本之效而其中頑不承敎者摘發嚴繩之意爲先分付似宜矣性源曰疏中所論切中北民之弊而此非猝乍間可以矯救者惟在營邑漸磨丕變御史亦方作慰諭之行依領相所奏先以此分付似好矣濟恭曰祛奢就儉此是敎化中一事然敎化之所不及亦不可不以法禁補之必令先之以敎化次之以法禁使民俗知奢之爲可羞而儉之爲可貴者惟在乎道臣守令盡心導率之如何以此嚴飭恐不可已矣上曰北俗素稱淳厚意謂尙有古雅觀此疏辭豈勝寒心大抵反儉爲奢捨質趨華未見有皮服咬菜之俗者莫非敎化不行字牧失宜故耳朝家旣聞之不可無別般董勵之擧先令道伯邑宰以文以言誠心勸飭使遐土人士知如此爲是不如此爲恥漸磨浸漬日計月計之雖不足退以歲計優覺有反本之效則豈不誠休哉美哉今若急於矯俗設爲禁網句束維縶如京法司禁亂之爲而徒資一場惹鬧而止效姑無論弊益滋大此尤大不可竝以此意申飭可也致仁曰其一山墾火田之執卜鋤農挾起之徵稅轉至增加酌減量外田濫稅以資貧民事也火稅太濫固是小民難支之端而挾起之徵稅尤爲殘氓切肌之苦大抵火田陳起無常而官以比摠責徵吏以加括自利不問其處遙執其卜所謂鋤農不過鋤治溝塍間隙地萬一僥倖於升斗之收而又從而勒稅之豐猶可矜歉當何出嚴飭道臣御史山田之稅一從時起執卜雖是把束之微如有白徵者一一推給後小則懲治吏鄕大則狀聞論罪鋤農挾起之稅則毋論豐歉一切革罷永爲定式爲宜矣性源曰火稅遙執之弊不獨本道爲然而本道以峽多之故視他道爲尤甚不可不嚴法痛禁至若鋤農本非可以徵稅者而如是勒徵極爲可矜永爲革罷斷不可已矣濟恭曰火田之必欲高摠自是貪官之事朝廷遠在千里之外何以一一盡知其中無良者之不問豐歉比摠白徵者道臣若能詳察嚴其殿最則庶可有畏憚之效至若鋤農挾起本非可稅之地此等謬規使之永革恐不可已矣上曰元稅之囫圇爲生民切苦之瘼猶以爲悶且憐之況於量外之稅乎不聞則已旣聞之後若不別加嚴飭痛戢民何以裕産而足食乎自今令下之後守令犯者道臣隨卽狀聞施以非理斂民之律匿不以聞矇未覺察而現發於來頭暗行御史之行竝與道伯論罪斷不容貸此弊豈獨北道爲然諸道山郡必當無邑不然在朝家一視之方寧忽反隅之擧乎自廟堂北道及諸道一竝嚴飭仍以此條批旨添載於暗行齎去事目以爲永久察飭之地至於鋤農挾起之稅尤合亟革一體行會可也致仁曰其一科外私分之取耗從中濫捧之割剩漸成謬例其害滋長永革法外還耗以祛民害事也私分之禁本自至嚴而從中濫捧取其餘剩尤極可駭未知本道此弊始自何時而旣已登聞朝廷之後決不可任置爲先令道臣嚴加査實另講矯救之策論理登聞後稟處似宜矣性源曰本道剩穀之弊其來已久而民之受困去而益深必有一番懲創之擧然後可責來效爲先令道臣詳査狀聞爲好矣濟恭曰加分法禁本自至嚴如有現發自當依律論勘而本道所謂剩穀名色大係不法固當永革之不暇而聞北各邑事勢亦有掣肘者云此則不可遙度令道臣詳細狀聞後稟處似好矣上曰依爲之至於剩穀名色旣登於疏章又發於筵席聞而任置何異敎使爲之乎自守令身犯吏鄕何言唉彼受困者惟小民喫苦者惟小民不革此弊其可曰朝廷有懷保之政乎然其謬習便成恒式所用未必盡是私用云爾則別劃充代俾得旋容亦或爲一道第令廟堂嚴飭道臣一從斂民名色詳細條聞仍以救弊之策附陳意見事分付守令斂民不但如此殘鎭薄堡之邊將侵虐土卒尤可推知合設之議其來已久雖非猝乍間決定者而苟能悉心商度必當有採施之端且況數包廩況決難養廉朝家每以爲不合竝則宜加給云耳長津府使自元戎出補豈令徒然便處待寒事稍解須卽遍察形便事情具意見狀聞後稟處每於本道邊倅事欲一詢問定式而未果在前則銓官猶多恢公之人故間有爲官擇人之效近來及是了了武弁有勢閥者之差送北邊者卿等果見之乎吏才雖不關於勢閥而其愼前程顧身名必勝於迫年限至單寒之類此後本道邊地守令武臣窠別樣擇差必令準瓜而屢考居最間無貶題則直陞防禦著而爲式似好而自某某岐出送方可謂擇差乎連上準瓜陞擬一款亦果何如乎卿等問于銓官武將仍具意見論理指一草記稟處可也致仁曰其一沿海漁箭里社歲時之屠殺牛畜千百殆盡價寡者無以辦得申明屠禁事也屠牛之禁年前行會何等申嚴而況本道開市之需牛畜爲多地又磽确倍用牛力屠禁之蕩然誠亦寒心此則直是一號令間事令道臣申嚴法禁持久勿弛俾有牛畜蕃息之效爲宜矣性源曰法禁本嚴只在營邑按而行之矣濟恭曰外方牛禁之蕩然至此良可寒心嚴飭道臣各別禁斷俾無犯禁之弊斷不可已矣上曰依爲之致仁曰其一鐵店店稅及匠役過重鋤犂垂廢免其鐵稅以足器用事也匠役店稅雖曰通行之邑規層高過重專由取足於官用今之守宰實兼古田畯之職因其稅役廢其犂鋤豈可聞於人乎令道臣親執詳査可存者存之可減者減之可革者革之一一釐正後形止狀聞爲宜矣性源曰匠店之稅固不可一切廢之而其中層加過重處痛加省減在所不已矣濟恭曰匠役店稅他道亦有此不可一切禁斷而若因過重至廢鋤犂則汚吏之厚己薄民誠甚可痛使道臣量宜存減後具由狀聞似好矣上曰依爲之致仁曰其一官役或煩農作愆期必於農隙役民無使失時廢業事也以朝家如傷之德雖於畿輔古來應行之役亦必會減其役米未嘗一民之輕用則今此耕耘失時云云誠有是也該守令不可但以不法論亦令道臣嚴飭各邑除非國役之登聞朝廷者則毋敢擅役設有公廨修理等不得不使民之處亦必報于巡營嚴束吏輩毋使有憑藉作奸之弊爲宜矣性源曰各邑雖或有不得不役民處守令若能嚴束吏輩則豈有夤緣濫用之弊乎此專在於守令之如何摘發論勘之責亦惟在於道臣矣濟恭曰守令若能善治則雖或有不得不使民處豈可使吏輩弄手於其間乎本道民弊旣如此此後則凡有動作必論報道臣得許題然後始爲使民而亦無敢拖至多日之意定式分付恐宜矣上曰依爲之雖報營受題不得不應有之役歲不過三日過三日以上役事報廟堂然後許施如是定式之後犯者以擅發民丁律論事嚴飭分付可也致仁曰其一醎鹽最切民生而均廳稅外又有土稅路稅柴稅故其貴如金量定薄稅俾令隨處煑海漸致與土同價事也均廳鹽稅外土稅路稅柴稅等稅多是他道所無之名色而其中柴稅尤爲無義爲先革罷其他兩稅本道事情猶未及詳知令道臣商量存罷當否論理狀聞後稟處爲宜矣性源曰臣意亦無異同矣濟恭曰土稅路稅名色或不無所據而至於柴稅決不可仍置革之似宜矣上曰依爲之致仁曰其一銀礦金穴之敗徒逃租避役之健兒成群如林時肆攘奪流徒之作拿村閭者與盜同罪另加禁止刷還本土事也礦店之弊朝家業已洞燭年前飭敎遍下諸道則疏中云云似是舊壙舊店之謂而荒年之政莫先於嚴戢暴子弟一依所請竝與避租避役無賴之類各其地方官各其社里如有成群攘奪作拿村閭者捉納官府施以行盜之律亦自官府時時詗察或刷還本土或別般奠接使之各有歸屬爲宜矣性源曰御史方在道內亦令一體禁戢爲宜矣濟恭曰無賴成群與盜何異各別嚴飭之意申飭道臣與御史宜矣上曰依爲之開礦設店之必欲嚴防卽予爲民苦心議者或曰地利不必藏塞云而此非達論求銅則有倭銅求銀則有燕銀何必地無遺利然後方可謂富吾國乎近年以來有司之臣撕得朝家本意礦店一事雖不敢發於筵席若聞某處産銅某處出銀則稱以看審輒遣差人外方營邑亦皆如是之故至有此朴尙春之疏論且以疏語觀之非已設之謂卽將設處爲弊之乃爾其言是矣是矣自今嚴立科條無朝令之經稟頒示而京而有司外而營邑甘聽牟利之說假稱看色發送差使者有司之臣及該道臣直施制書有違律五等奪告身功議勿爲分揀不禁或自犯之守令拿致營門從重決杖禁錮三年各該差人嚴刑一次定配計士營裨同律無賴輩之無論因官令無官令逗遛於此等處者令各該討捕營直施治盜之刑首唱人充軍事定式施行禁府戶刑曹及巡營討捕營以此揭板稍俟頒令之限別遣摘奸於可送處此意自廟堂拔例嚴飭於本道及諸道俾有實效可也出擧條上曰曾經北伯人亦陳所見可也光會曰臣待罪北關已經十餘年近來弊瘼雖未詳知而大抵北俗稍稔則穀賤如土少歉則穀貴如金此專由於平時常多糜財之弊不思儲穀之道惟在守宰之禁其太甚預講備荒之策爲宜而北路之不均在諸道爲最甚臣於按道時以改量事狀請蒙允將有設施而尋値朝家有事未免中撤稍待年豐更爲下詢而擧行似好矣𡊠曰朴尙春疏本未及見之而只見備局回啓則其中數三件事可合採用大抵北路民俗古則大朴未散尙質少文挽近以來漸多虛僞轉學侈靡無論南北關常漢非貧窮之類則擧皆着笠曳長白徒經軍門之任則便着驄帽襒衣且於婚之家輒爲宰牛盛備其所財産之虛耗專由服食之踰濫此弊不可不洞禁御史今已下往與道臣商確以爲從便禁斷之地似好矣所謂山田及挾起徵稅之事北路年分自前比摠故以此爲藉若是量內則容有可據而至於量外則新墾之後許以三年耕食自是朝家法例而近來外邑纔聞起墾便令納稅有違法意大關民弊此則申明事自另加嚴飭勿令限內徵稅亦爲實惠之一端至於鹽稅土稅路稅無或爲怪而柴稅一款極爲瑣屑營邑所捧一切革罷則於官雖小損而在民有大益矣致仁曰昨日朴尙春來見諸條與之消詳則其所說弊與疏中所陳無異所謂救弊之說則只是自上嚴飭而別無他語矣大體其疏以禁奢爲第一條而此則非可覆奏者也其外諸條或有可革可減者而遠地事情亦難料度此則惟在道臣與繡衣商量事宜可罷者罷之可減者減之以爲成冊送於備局而狀聞好矣上曰其中可罷可減者指何條耶致仁曰私分係是禁令則不可不嚴禁柴稅比路稅土稅尤涉無義則似合蠲減至於剩穀則名色最是不正合於革罷而聞北路官府或賴此成樣云亦難遽議其釐革此則道臣詳探事情狀聞好矣至於火田之以高摠執卜尤爲痼弊係是不可不革矣濟恭曰火田之弊無邑不然淸白守令則視其豐歉定其高下而貪汚之類則必以高摠執卜逐年如此亦難自備局年年申飭矣上曰此弊非但北路爲然蓋自均廳設置後魚鹽諸稅盡爲上納守令之所可容手者只是火田故雖昨起今陳者一竝執卜良以此也濟恭曰昨年旣有所耕之人則今年必以其摠推覓者誠是痼弊矣蓋均廳之設雖爲生民之極惠而營邑之凋殘亦由於是矣厚外薄內之規蓋欲使無侵犯百姓之弊而今則外方之凋弊如是故百端弊瘼皆由是出防一弊則又生一弊實無十分好道理矣至於剩穀名色臣未詳知而聞或至百石千石之多云穀物斗量之際易致減縮豈有餘剩之理乎此必是浚民之物也旣聞之後不可不罷而聞北邑或有以此成樣若革罷此名色則不知又有何樣之弊出矣實未知何以則爲好也在前李光溥爲慶興府使罷剩穀之法鄭夏彦爲其交代其言以爲罷剩穀是行不得之事云此兩人俱是吏治之綜核者而或罷之或以爲行不得此誠難於遙度矣上曰剩餘名色果無數矣若一番革罷則無更出之慮乎致仁曰昔在先朝隱餘結釐革之令何等嚴飭而非久還出此等處若使永遵則好矣而非但不能遵守又有由小入大之慮實無可救之道矣性源曰北路剩穀之弊亦由於年豐之時粒米狼戾民不愛穀之致也上曰故相李徽之每說順川剩穀之弊矣濟恭曰順川此弊臣亦知之李堯憲新爲革罷今雖無此弊而蓋守令不用剩穀則易歸於姦吏之囊橐故臣以此反隅於他道矣上曰尙春所陳八條可問於道臣者問之可決者決之好矣蓋奢侈自京先禁可也京師四方之標準也標準之地侈風轉盛則安可禁北路之奢汰乎如欲禁之適足爲撓民之歸矣然北民本自貿貿如有道臣守令之嚴飭則或可少戢乎至於火田之弊朝家旣聞之後寧容仍置乎此與剩穀亦有異焉嚴立科條如有白徵之患以贓律論比摠之法永罷好矣至於剩穀固是當罷而北塞絶遠之地爲守令者無所着手則此亦爲難處之一端矣若罷剩穀而更爲裕其廩用則足可爲養廉之道此有變通之方耶性源曰此專在守令之如何北邑雖殘亦有月朔之捧此外又有餘裕則亦豈無多多益判之慮乎上曰此則無良者之所爲若裕其用則朝廷之致責少勝矣至於邊將亦是官長名色土兵亦是軍卒而北民切骨逼肌之苦莫此屬若然此亦非邊將之過也若非侵虐鎭卒則渠輩何以容手乎此亦不可無闊狹之道矣致仁曰邊鎭之可以合竝者則合竝而已豈可輕議其闊狹耶性源曰其情則雖可矜而猝難變通矣上曰其次屠禁事此則本有朝令鐵店重稅亦係傷農之一端則亦不可無量宜裁減至於使民以時之說奚特可施於北一體嚴飭諸道好矣上曰礦店之利當與民共之而自前每爲無賴輩之作弊其害及於鄰里矣前則銀店之有補於戶部大矣今則經用之銀乏絶銀店雖多何益之有哉徒爲民弊而已此則塞之好矣上曰木綿發賣事卿等果消詳而入來乎致仁曰臣等已與之商量而必須先定同數多寡與出給便否而後可以擧行臣則以爲此係軫念當寒都民之持恩大惠目今各衙門儲蓄雖曰蕩然決不可若干塞責而止雖少不可減於五百同之內出給之道抄戶給廛二條之外似無他策而以實惠則抄戶好矣上曰左右相之意何如性源曰諸路各樣軍布各樣身布之特許以純錢代捧者已是莫大之惠澤窮民寒女擧懷挾纊之恩而至於都下民人之未及授衣者亦煩廈氊之曲軫至有各衙門各營門留儲木散賣之命此誠曠絶不常有之惠也若依抄戶發賣之例令京兆五部精抄無依呵凍之類一一散賣則澤洽惠遍實合於京外一視之道矣濟恭曰臣於昨夜伏見所下傳敎不勝欽歎萬萬以衛卒衣薄之故推以念及都下貧窮之類無衣呼寒之苦有此特恩大惠挾擴之澤人孰不感戴乎聖意之勤懇如此都民之顒祝尤切則各衙門儲蓄雖曰無多決不可若干塞責而止至若散賣之道或曰出給廛人爲便或曰抄戶救急爲便而臣意則出給廛人或有權利之弊終不如抄戶之庶可實惠下究矣上曰訓御兩將先陳所見可也柱國曰抄戶發賣則惠及小民似勝於廛人處出給而以年前賑穀發賣時言之該洞任掌輩從中作奸不無虛實相蒙之弊且貧寒無衣之類實無價錢辦出之路臣意則減價出給廛人木價使不得操縱則庶救一分木荒之道且免目下高騰之弊矣有大曰出給廛人而發賣則利歸於廛人而至於貧殘之類以其價本之猝難辦得不能及時賣取則今此軫恤無衣之聖恩恐未下究於都下窮民臣意則莫如抄貧戶發賣矣鍾秀曰御將之言意思非不闊大而以事情論則利害之實誠如左相所達且以減價言之目下木價極貴假令價直三兩者以二兩發賣已減三之一詳定本價外更爲減價似爲太過且綿農告歉軍木之純錢代捧已及三年來頭豐歉有未可料戶兵曹三軍門舊儲之發賣亦合有撙節之道矣有隣曰散賣之道不出於給廛抄戶兩件事而實惠下究抄戶似勝於給廛減價一款減於時價之謂而米一石以詳定價三兩錢發賣則木一疋價恐不必又減於詳定價二兩錢矣好仁曰今此木綿發賣之擧實是曠絶之盛恩也若出給於廛人殘戶必無沾漑之理抄戶爲好而第以向來發賣米事觀之至殘獨戶不能判五七戔還賣所受米而納之者多矣今若使之備納二兩錢則恐有難判之慮二兩之中量宜少減然後實惠可以下究矣𡊠曰若給廛人使之發賣則恐有未能廣布之慮另飭京兆五部精抄最貧之民以爲發賣之地好矣在簡曰以外面言之則出給市民似爲正當而必有榷利之弊恐難實惠之廣被似不如抄戶均給之爲精矣減價云者比時直減殺之謂也不當減於詳定之價矣文源曰出給廛人則利歸於廛人若欲實惠之及於窮民則莫如抄戶之爲得宜矣蓍東曰出給廛人窮民必不得絲身果如諸臣所奏而抄戶發賣則米木各異米則雖殘獨之類每等得一二升沾漑猶足爲大惠木則貧戶難辦全疋之價至於割裂却恐無效而反生弊端臣於兩端俱不敢以恰好爲達若論彼善於此則抄戶爲勝又於分給時以今時直之踊貴謂二兩本價猶爲減價而出賣則其於特敎施惠之曠擧事體或似苟艱關西封不動木終必爲陳久發賣之歸者抄戶分排之間可以取來以此量宜減價而分給之恐合事宜矣尙集曰抄戶發賣不無虛實相蒙之弊而比諸出給廛人猶可爲彼勝於此而至於價本則二兩之內減給然後似有實惠矣有防曰給廛抄戶俱不無掣肘之端而若論其均及之道則抄戶差勝矣豐之曰略減其價抄戶發賣則窮民可蒙實惠矣秉模曰如欲波及窮民抄戶似勝於給廛矣頤之曰惠澤旣無以廣布於國內則抄出最無衣之類而發賣似好矣承烈曰出給廛人則貧民猝難判價抄戶出給恐爲實惠矣持默曰今此木綿發賣之命係是軫念都民之特恩臣意則抄出貧窮無衣者以爲發賣則似好矣心泰曰若欲實惠之下究則抄戶發賣似宜矣上曰依爲之御將一人外僉議詢同豈可膠守初見更思之廣布均給之方莫如抄戶依卿等言擧行可也出擧條致仁曰今聞有司諸臣之言四五百同木布推移亦似苟艱關西木頗有餘儲今若發關知委急速取來則抄戶之間庶可無未及之患矣上曰左右相之意何如性源曰昨日聖敎都下窮民已多承聞者德意所曁顒祝方深關西木若趁期輸來不日散賣則誠好矣濟恭曰京布不敷關木有裕抄戶之際當費日字飛撥申飭若能及期輸置則不害爲兩便矣上曰依爲之然則關西木星火取用可也出擧條上曰木綿發賣旣欲均爲貧民之惠則雖不及千同決不可零瑣各司軍門所儲之數先爲商量然後可以取用矣有隣等曰大臣之議皆以爲不可下於五百同而戶惠廳各軍門所儲之數實難分排推移矣上曰各衙門營門之木非但數爻之不敷其中好否相混品等不均分給之際自多參差之患矣關西木旣頗有裕以此取用則混爲一通似無彼此不均之弊而但愚民不知此意以關西木之品劣必視不若京司之木矣致仁曰關西木價廉在貧者尤爲大惠必以爲幸矣致仁曰木荒之外錢荒亦甚此又爲都民切至之患或有公貨散貸之議而各軍門給債曾有先朝禁令非所擧論均廳則儲蓄最優而事目嚴重亦不可擬議於此等此甚可悶矣性源曰日前貢物主人輩呈狀盛言錢荒木荒之弊木荒則目下散賣庶爲矯救之方而至於錢荒亦不可無推移應副之道矣濟恭曰目今錢木俱荒都下民人無以聊生此實可悶使戶惠廳各貢上下之際多以錢邊出給則庶可爲救急之道矣上曰卿等言旣如此爲先令戶惠廳錢邊從多限幾等先卽上下俾有波及之效可也出擧條致仁曰頃日筵中右相以婦女花冠事陳稟有分付工曹嚴飭匠手之敎此於事面恐涉苟艱當禁則禁之而已禁其造作近於示弱矣今番禁髢代以簇頭里卽一王制度作爲事目頒之京外體段之重又非前比大小貴賤惟當遵而行之況簇頭里無他許用則餘外名色便屬禁制臣意則所謂花冠䯻冠等異樣別制倂加嚴禁俾一其法爲宜也上曰左右相之意何如性源曰花冠事臣於日前筵席已陳微見而旣已定制之後事面甚重他餘名色皆宜一切禁斷以杜雜亂之弊矣濟恭曰臣意本與領相所奏無異故頃日筵中已有所陳達矣上曰卿等言好矣禁之無難更加嚴飭委巷之間閨門之內千百中一人或有犯禁者是亦法不行之一端當初咨且者此也出擧條致仁曰日前觀象監草記批旨又有待年豐之敎雖仰聖意之攸在而事面之重恐不可不顧矣上曰此是不急之事稍待豐稔好矣在先朝亦至十年之久矣且今年則有六臣祠拜䳌樓修改之役待來秋之登熟可也有防曰抄戶之事擧條啓下後令五部官員自今日爲始抄出乎上曰唯致仁曰臣於刑曹判付林淳浩處分有區區微見金宗純自場外逃躱至命譏捕此事人孰不聞知而淳浩初旣匿置家中又以當部都事親自考籍終不發告欺君之律渠安得辭而畢竟勘斷止於徒配此已失之太寬至於林漢浩沔浩身爲士子攘奪被拘之人雖甚駭悖未知啓下與否則容有可恕之端而該曹照律至爲流三千里比之淳浩所犯未免輕重倒置儻令換施徒流庶可各當其罪事係刑政故敢達矣上曰卿言亦然林沔浩兄弟之流配予亦以爲太重林沔浩林漢浩以徒年改錄中道磨鍊至於林淳浩如是末勘出於原其心太寬則誠太寬卽其配所地方以勿限年改錄可也出擧條性源曰在前發賣時軍門則有各其營門抄戶之例矣今番抄戶時亦以無料軍兵中中旬時未沾賞者精抄移送京兆何如上曰依爲之出擧條亨元曰未下直守令旣有一兩日內辭朝之命而咸平縣監沈錫今已過限尙未下直雖未知事故之如何而事體所在極爲未安所當重勘而本院請推之外無他可施之罰何以爲之乎敢稟上曰其委折爲先問啓可也出擧條命退諸臣以次退出